Titlul proiectului: **Citește cu mine!**

**Clasele a VI-a și a VII-a**

**prof. Carcea Loredana-Nicoleta**

**Școala Gimnazială Nr. 7 Botoșani, România**

**Opțional „Tehnici de lectură”**

Activitatea de realizare a proiectului presupune o perioadă de trei zile și debutează cu o oră în cadrul căreia se anunță proiectul și se stabilesc principiile de lucru, continuă cu ora propriu-zisă de opțional, desfășurată la școală și se încheie cu o a treia oră, în care se analizează produsele obținute și se trag concluziile.

Prezentarea proiectului s-a realizat într-o oră din ultima săptămână de școală (20-24 dec. 2021). Activitatea a făcut parte din programul concursului național „Lecturiada elevilor 2021”, concurs tematic organizat anual în cadrul programului „Cercuri de lectură” de ANPRO (Asociația Profesorilor de Limba și Literatura Română „Ioana Em. Petrescu”) în parteneriat cu școli și instituții culturale din întreaga țară. În cadrul acestui concurs, accentul nu se pune pe competiție, ci pe împărtășirea unor experiențe de multiliterație cu rol formator. Concursul are mai multe secțiuni care se lansează în luna februarie și se încheie cu „Citește cu mine!”, în luna decembrie. În decembrie 2021, Cercul de lectură „Unde fugim de-acasă?” (Școala Gimnazială Nr. 7 Botoșani), a fost invitat să organizeze una dintre activitățile din programul acestei secțiuni cu tema: „O carte, mai mulți cititori”. Activitatea a constat în moderarea paginii de Facebook a concursului și în stimularea cititorilor ei (profesori și elevi de la diferite școli din țară) de a participa la realizarea produsului zilei: Padletul-portofoliu, cu răspunsuri la o serie de cerințe creative. S-au propus:

1. Citirea textului „Sania, prăpastia și ciocolata chinezească”, de Adina Popescu (text care urmează să apară într-o antologie cu titlul „Vine vacanța cu trenul din Franța!” (pus, cu amabilitate, la dispoziția noastră de scriitoare)
2. Completarea rubricilor padletului.
3. „Întâlnirea” virtuală cu scriitoarea Adina Popescu în timpul căreia elevii Ioana și Rareș (din Cercul nostru de lectură) i-au adresat întrebările colegilor lor referitoare la textul analizat întreaga zi.

**Produsul propus în concursul Digitaliada reprezintă un „remake” al padletului completat în ziua de 20 dec. 2021 de către elevii participanți la proiectul național Citește cu mine!. Am păstrat rubricile și materiale postate de elevii mei, din clasele a VI-a și a VII-a. În plus, am adăugat o rubrică nouă: ECOURI, în care am surprins „ecourile” activității noastre din acea zi.**

**Padletul poate fi folosit ca suport de curs pentru o oră la dispoziția profesorului (disciplina Limba și literatura română), pentru o oră de opțional sau poate constitui un punct de plecare în organizarea unui atelier de lectură și scriere creativă.**

**COMPETENȚE SPECIFICE**

2.1 Identificarea informațiilor importante din texte literare și nonliterare, continue, discontinue și multimodale

2.3 Formularea unui răspuns personal și/sau a unui răspuns creativ pe marginea unor texte de diferite tipuri, pe teme familiare

5.1 Asocierea unor experiențe proprii de viațăși de lectură cu acelea provenind din alte culturi

**CONȚINUTURI**

1. Temă

2. Strategii de comprehensiune: inferențe simple (cauză - efect, problemă - soluție), împărtășirea impresiilor de lectură

3. Strategii de interpretare: răspuns afectiv, discutarea mesajului/mesajelor textului

4. Interese și atitudini față de lectură

5. Diversitate culturală și lingvistică

**OBIECTIVE**

- Încurajarea și stimularea interesului elevilor pentru lectură;

-         Cultivarea lecturii de plăcere;

-         Dezvoltarea atitudinii de relaționare a elevilor cu ei înșiși și cu ceilalți;

-         Familiarizarea cu personalități marcante ale culturii și literaturii române și universale;

**STRATEGIA DIDACTICĂ**:

**1. Metode și procedee**: conversația, exercițiul, demonstrația, învățarea prin descoperire, lucrul cu aplicațiile/platformele

**2. Forme de organizare a învățării**: activitatea frontală, alternativ cu cea independentă individuală

**3. Materiale didactice**: prezentările materialelor-model (videoclipuri, jurnale, postere etc.)

**4. Bibliografie**: *Miriapodul hoinar și alte povești*, Ed. CD Press, 2007; *Ordinul povestitorilor. Revistă de scriere creativă și alte forme de magie*, Ed. Arthur, 2015; *O istorie secretă a Țării Vampirilor* (vol. I și II), Ed. Arthur, 2015; *8 povestiri de pe Calea Moșilor*, Ed. Arthur, 2020; *În așteptare*, Ed. Herg Benet; rev. *Consilierul de lectură*, Ed. Art

**SCENARIU DIDACTIC**

**Ora I**: Profesorul anunță proiectul cu titlul ***Citește cu mine!***. Se recomandă citirea textului „Sania, prăpastia și ciocolata chinezească”, de Adina Popescu.

**Ora a II-a**: După lectura textului, se deschide Padletul colaborativ al zilei (20 dec. 2021) și se analizează cerințele.

După analiza padletului, discuțiile cu elevii vor viza:

- clarificarea sarcinii de lucru (proiectul poate fi realizat sub forma unor produse diverse: text scris, postere, produse media etc.)

- indicarea timpului de realizare (2 ore) și a pașilor pentru pregătirea proiectului (inclusiv data când vor avea loc prezentările)

- clarificarea obiectivului proiectului: acela de a împărtăși impresiile lor de lectură și de a interpreta creativ mesajul unui text

**1. CLARIFICAREA SARCINII DE LUCRU**

Proiectul este o metodă interactivă care îi solicită pe elevi să realizeze microcercetări pe teme atractive, care pot constitui o punte între preocupările lor școlare și cele de zi cu zi. În cadrul proiectului ***Citește cu mine!***, elevii vor putea face prezentarea textului „Sania, prăpastia și ciocolata chinezească”, de Adina Popescu. Elevii își aleg sarcinile din padlet la care vor dori să răspundă, lucrează și apoi postează, la rubrica indicată, produsele lor, care pot fi diverse: texte originale, afișe, postere, produse media etc., cât mai creative, care să dovedească originalitatea abordării și, implicit, atingerea scopului și a obiectivelor propuse.

**2. INDICAREA TIMPULUI DE REALIZARE (2 ore) ȘI A PAȘILOR PENTRU PREGĂTIREA PROIECTULUI (inclusiv data când vor avea loc prezentările) ȘI SUGESTIILE DE PREZENTARE**

Profesorul va oferi sugestii privind modul în care elevii trebuie să lucreze (de ex., reluarea lecturii textului și completarea unui **Jurnal de lectură cu dublă intrare** sau a unor **Fișe de lectură** referitoare la titlu, autor, evenimente și detalii, întrebări, gânduri și conexiuni etc.), cum își pot pregăti prezentarea și cum să realizeze prezentarea.

**Materiale de adunat/realizat în vederea elaborării unei prezentări de text literar:**

- liste de întrebări și răspunsuri pe marginea unui text (în cazul acesta, autoarea a răspuns întrebărilor elevilor în timpul „întțlnirii” virtuale cu membrii Cercului nostru de lectură);

- rezumat;

- fișe de identitate ale personajelor;

- texte rescrise prin parodiere, prin modificarea perspectivei, prin modificarea unor secvențe (exercițiu inspirat de colecția ***Creangă 2.0***, Ed. Muzeelor Literare, Iași, 2019 care conține poveștile lui Ion Creangă rescrise de autori contemporani - ex. ***Harap Alb 2.0***, de Veronica D. Niculescu);

- scrisori adresate personajelor;

- scenariul posibil al ecranizării unui text;

- o bandă desenată ce reprezintă un episod al textului;

- un proiect de copertă al unui text;

- ilustrații pentru un text etc.

Toate sugestiile de materiale făcute mai sus pot reprezenta etape ale elaborării proiectului final și se pot regăsi în prezentare.

Profesorul are, pe parcursul elaborării proiectului, rolul de evaluator continuu și pe cel de evaluator la sfârșitul proiectului. Se recomandăși încurajarea interevaluării, la finalul tuturor prezentărilor.

**3. CLARIFICAREA OBIECTIVULUI PROIECTULUI: acela de a împărtăși impresiile lor de lectură și de a interpreta creativ mesajul unui text**

Realizarea acestui proiect este o activitate care le poate aduce satisfacții elevilor și le oferă șansa exprimării variate, în limbaj artistic sau științific, oral sau scris.

**REFLECȚIE**

**Ora a III-a:** După prezentarea materialelor postate, discuție ghidată de profesor despre importanța pe care o au lectura și cultura în construirea și desăvârșirea personalității lor. Se va concluziona că este absolut necesar să citească de plăcere, nu constrânși, și să învețe să relaționeze cu textul și să acționeze ca răspuns la ceea ce au citit, trecând de la reproducerea naivă la analiza complexă a textului.

**TEMĂ**

Li se prezintă elevilor 2 recomandări de lectură suplimentară. Se recomandă „schimbul de cărți”, în sensul ca fiecare să-și aleagă și să-și propună să citească 2 titluri de cărți dintre cele prezentate de colegi.